DA Den Europæiske Unions Tidende C 244/8

Klage CHAP(2013) 1334 — Kvittering for modtagelsen og oplysninger

2013/C 244/06

Europa-Kommissionen har modtaget og modtager fortsat en lang række klager om kommuneskatten på fast ejendom i Italien (IMU). Kommissionen har registreret og vil fortsat registrere disse breve under CHAP(2013) 1334.

I lyset af antallet af modtagne klager om dette spørgsmål offentliggør Europa-Kommissionen, som ønsker at sikre de berørte parter et hurtigt svar og holde dem informeret, samtidig med at den sparer på de administrative midler, disse oplysninger i Den Europæiske Unions Tidende samt på følgende internetadresse: http://ec.europa.eu/eu_law/complaints/receipt/index_en.htm

I henhold til klagerne forskelsbehandler italiensk lovgivning italienske statsborgere med bopæl i udlandet, som har fast ejendom i Italien, og er derfor i strid med EU-retten, særlig artikel 18, 21, 45 og 49 i TEUF.

Kommissionen har efter behandlingen af klagerne konkluderet, at det ikke er muligt på dette stadium på grundlag af klagerne at fastslå, om der er sket traktatbrud, hvad angår italienske statsborgere med bopæl i udlandet, som ejer fast ejendom i Italien.

I henhold til Den Europæiske Unions Domstols retspraksis (1) er der tale om forskelsbehandling, når objektivt sammenlignelige situationer behandles forskelligt. Da der er tale om nationale foranstaltninger, i henhold til hvilke der gives skattefordele, er EU-retten ikke til hinder for, at medlemsstaterne kun giver fast ejendom, der anvendes som skatteydernes hovedbopæl en gunstigere skattebehandling end fast ejendom, der anvendes til andre formål (ferieboliger eller lejede boliger), da den forskellige anvendelse af den faste ejendom ikke gør de to situationer sammenlignelige. Følgelig er italienske statsborgere, der hovedsageligt bor i udlandet, og som ejer fast ejendom i Italien, ikke i en situation, der kan sammenlignes med situationen for italienske statsborgere, der hovedsageligt bor i den ejendom, de ejer i Italien.

Kommissionen er derimod af den opfattelse, at foranstaltningerne i klagerne, særlig artikel 4 i lov nr. 44/2012, der gør det muligt for de lokale myndigheder kun at lade den såkaldte »prima casa«-ordning gælde for fast ejendom, der ejes af ikke-bosiddende skatteydere med italiensk statsborgerskab, og som er registreret i AIRE, kunne udgøre en forskelsbehandling af ikke-bosiddende skatteydere af andre nationaliteter, som har fast ejendom i Italien.

Under hensyntagen til disse forhold foreslår Kommissionen at henlægge sagen.

Hvis klagerne skulle have nye oplysninger, der kunne føre til en fornyet overvejelse af den foreslåede henlæggelse, opfordres de til at meddele dem til Kommissionen inden en måned efter offentliggørelsen af denne meddelelse. Fremkommer der ikke sådanne oplysninger, henlægger Kommissionen sagen.

Hvad angår den mulige forskelsbehandling af ikke-bosiddende skatteydere af andre nationaliteter, som ejer fast ejendom i Italien, er Kommissionen opmærksom på, at de italienske myndigheder har bebudet, at den pågældende lovgivning meget snart vil blive ændret. Kommissionen har til hensigt at forbeholde sig retten til at træffe beslutning om, hvorvidt dette aspekt af lovgivningen er foreneligt med EU-retten, indtil den har haft mulighed for at se nærmere på de ændringer af lovgivningen, som de italienske myndigheder vil foretage.

(1) Dom af 1.12.2011 i sag C-250/08 Kommissionen mod Belgien og C-253/08 Kommissionen mod Ungarn.